Lectio Divina

*fuq il-Vanġelu tal-Ħadd*

3 Ħadd tal-Għid

Sena B

Lq 24:35-48

Kuntest: Lq 24 u anke r-rakkont tal-qawmien fil-Vanġeli l-oħra. Ta’ min jinnota l-qbil ma’ Mt u Mk speċjalment dwar ir-reżistenzi/dubju/nuqqas ta’ fidi u l-missjoni universali, u ma’ Ġw dwar Ġesù li joqgħod f’nofshom, jagħti s-sliem, juri l-pjagi, l-insistenza fuq il-ġisem u l-ikel flimkien, il-ferħ, l-ordni missjunarju għalkemm f’termini differenti, l-Ispirtu s-Santu u l-maħfra tad-dnubiet. Fis-silta ċ-ċentru huma l-appostli imma nies oħra mhumiex esklużi mix-xena bħad-dixxipli ta’ Emmaus, in-nisa u oħrajn (v. 33).

Is-silta tindirizza tema diffiċli dwar il-qawmien: x’tip ta’ ġisem kellu Ġesù, peress li għandu ġisem uman imma fl-istess ħin ma jagħrfuhx, jidher u jisparixxi, jidħol bil-bibien magħluqa eċċ. 1Kor 15 hu dedikat b’mod partikulari għal dan. Fil-Ġudajiżmu tal-1 seklu l-istennija għall-qawmien kienet stennija għal ħajja ġdida fil-ġisem, fid-dinja l-ġdida ta’ Alla, id-dinja fejn is-sema u l-art jingħaqdu flimkien (Apk 21). Għalhekk il-qawmien kien marbut b’mod partikulari ma’ ħolqien ġdid, li mhux aktar suġġett għall-mewt. Il-qawmien ta’ Ġesù jibda dan il-ħolqien ġdid li għalih iddestinati lkoll.

Is-silta tal-lum kontinwament tistedinna nibdlu l-mod ta’ ħsieb tagħna għal dak ta’ Alla. Id-dixxipli kellhom diffikultà jifhmu u jaċċettaw dan, u aktarx aħna wkoll.

U huma wkoll tarrfulhom x’kien ġralhom fit-triq, u kif kienu għarfuh fil-qsim tal-ħobż. Kif kienu għadhom jitkellmu, Ġesù nnifsu waqaf f’nofshom u qalilhom: “Is-sliem għalikom!” Huma twerwru bil-biża’ għax ħasbu li qegħdin jaraw xi fantażma. Iżda hu qalilhom: “Għaliex tħawwadtu? Għaliex dan it-tħassib kollu f’qalbkom?”

Id-dixxipli min-naħa tagħhom kienu diġà ħabbru lil dawn it-tnejn li “l-Mulej qam tassew u deher lil Xmun” (v.34). L-għarfien tal-qawmien jidher fatt ċert. Għalhekk tinħoloq fil-qarrej ċertu sorpriża meta għall-fatt li “Ġesù nnifsu waqaf f’nofshom” huma jitwerwru u jaħsbuh fantażma.Quddiem il-qawmien jibqa’ ċertu reżistenza tad-dixxiplu: ‘Ma jistax ikun li hu ħaj! Ma jistax ikun li Alla jirbaħ u juri ruħu permezz tal-mewt inġusta! Kif jista’ wieħed ikun re permezz tad-dgħufija u s-sagrifiċċju personali? Ma tistax toħroġ il-ħajja mit-telf!’ U bħala konsegwenza s-sens ta’ sorpriża u dubju bħalma nsibu f’Mt 28,17: “Kif rawh, nxteħtu quddiemu, għalkemm xi wħud iddubitaw” jew traduzzjoni possibbli, ‘waqt li qed jaduraw jiddubitaw’. It-taħwid interjuri, flimkien mat-tħassib u d-dubji jakkumpanjaw lid-dixxiplu u jagħmlu parti mill-mixja tagħna, saħansitra quddiem Ġesù Rxoxt; id-dubju hu spiss il-faċċata l-oħra tal-libertà. Tant ieħor hi esperjenza komuni għall-bniedem u għad-dixxiplu li jibdel lill-Mulej ma’ fantażma/theddida. Hekk ġralhom Adam u Eva, u hekk ġralhom id-dixxipli fir-raba’ sahra tal-lejl meta d-dgħajsa kienet titħabat mal-mewġ: “‘Dan xi fantażma!’ qalu; u qabdu jgħajjtu bil-biża’” (Mt 14,24-25). Hi t-traġedja ta’ Alla u tal-bniedem; il-Mulej li jersaq qrib biex jakkumpanja u jagħti s-sliem/il-ħajja sħiħa, u l-bniedem jaħseb li ġie kontrih fantażma. It-tajba li dan kollu jseħħ meta d-dixxipli għandhom diġà għarfien ta’ Ġesù, u fil-każ tas-silta tal-lum, l-għarfien tal-qawmien! Kemm hu għaqli wkoll li ma nassolutizzawx ċerti ħsibijiet tagħna! Huma *ħasbu* li qegħdin jaraw fantażma. Għalkemm qegħdin *jiffissaw* (*jikkontemplaw*) fuqu, qed jaraw ħażin!

Araw idejja u riġlejja. Jiena hu! Missuni, u ifhmuha li l-ispirtu ma għandux laħam u għadam bħalma qegħdin taraw li għandi jien.” Huwa u jgħidilhom dan, uriehom idejh u riġlejh. Iżda billi huma, fil-ferħ tagħhom, kienu għadhom ma jridux jemmnu u baqgħu mistagħġba, qalilhom: “Għandkom xi ħaġa tal-ikel hawn?” Huma ressqulu quddiemu biċċa ħuta mixwija, u hu ħadha u kielha quddiemhom.

Ikompli l-istagħġib quddiem il-fatt eċċezzjonali. Ġesù qam konkretament. Fil-kap. 24 l-awtur infatti jinsisti li l-qabar vojt, Pietru jara d-drapp, Ġesù jħalli warajh il-ħobż maqsum f’Għemmaus, juri ruħ ħaj, mhux fantażma, juri l-pjagi (impliċita) u jiekol. Jidher li l-ikel huwa għajnuna partikulari sabiex id-dixxiplu jinduna li l-Mulej hu ħaj. Hekk jiġri f’Għemmaus meta d-dixxipli “għarfu lil Ġesù fil-qsim tal-Ħobż” (v.35). Hekk ukoll jiġri lis-seba’ dixxipli fuq l-għadira tal-Galilija (Ġw 21,1-14). Huwa qabelxejn l-ikel tal-Ewkaristija, u huwa wkoll l-ikel tal-provvidenza ta’ Alla u tal-komunjoni.

Tkompli tidher ukoll ir-reżistenza u d-diffikultà tad-dixxipli. Il-kap. 24 huwa karatteriżżat minn din ir-reazzjoni: in-nisa li m’humiex emmnuti, Pietru li ma jarax ħlief faxex, id-dixxipli ta’ Għemmaus li jistqarru ma’ Ġesù *li kien miexi magħhom* li dawk li marru ħdejn il-qabar *lilu ma rawhx!* (v.24), imbagħad kontinwament fis-silta tal-lum.

Ġesù jurihom idejh u riġlejh (aktarx referenza għall-pjagi). Apparti prova oħra li huwa tassew hu, huwa dan li n-Nisrani kontinwament irid jara: l-effett tad-dnub tiegħu u lil Dak li ħa fuqu dak id-dnub u bidlu f’għajn ta’ maħfra għalina. Barra minn hekk dawn il-versi jistgħu jkunu referenza għal-laħam u l-għadam ta’ Eżek 37 li jieħdu l-ħajja: “U inti terġa’ tgħix, u tkun taf li jiena l-Mulej” (Eżek 37,6).

Imbagħad qalilhom: “Meta kont għadni magħkom għedtilkom dawn il-kelmiet, ‘Jeħtieġ li jseħħ kulma nkiteb fuqi fil-Liġi ta’ Mosè, fil-Profeti u fis-Salmi.’” Imbagħad fetħilhom moħħhom biex jifhmu l-Iskrittura. U qalilhom: “Hekk kien miktub, li l-Messija jbati u fit-tielet jum iqum mill-imwiet, u li l-indiema għall-maħfra tad-dnubiet tixxandar f’ismu lill-ġnus kollha, ibda minn Ġerusalemm. Intom xhud ta’ dan.

“Meta kont għadni magħkom...” jimplika li issa m’għadux magħhom bl-istess mod. Imbagħad terġa’ tispikka f’Lq il-kelma “jeħtieġ”. Fil-ġrajja ta’ Ġesù, kollox huwa mmexxi minn pjan akbar li tiegħu l-Kelma ta’ Alla hija xhieda, għalkemm id-dixxipli kienu għadhom ma skoprewx dan il-pjan. F’Lq dan il-kunċett hu espress permezz ta’ *δεῖ/jeħtieġ*. Ara p. e. 2,49; 4,43 (jeħtieġ li jxandar anke fi bliet oħra); 9,22 u paralleli Sinottiċi (*jeħtieġ li Bin il-bniedem ibati ħafna...*) u 17,25; 15,32; 19,5; 22,37 (“jeħtieġ li jseħħ fija dak li hemm miktub, jiġifieri, 'li kien magħdud mal-ħżiena'. Tabilħaqq, dak li hemm miktub fuqi jseħħ.”). F’kap. 24: “Ftakru x'kien qalilkom... li jeħtieġ li Bin il-bniedem jingħata f'idejn il-midinbin, ikun mislub, u fit-tielet jum iqum mill-imwiet"” (v. 6-7); “u ma kellux (ma kienx jeħtieġ li) il-Messija jbati dan kollu u hekk jidħol fil-glorja tiegħu?"” (v.26); u mbagħad v. 44. Kemm għandha tkun ta’ kuraġġ u konsolazzjoni għalina l-*jeħtieġ* ta’ Alla. Għax il-*jeħtieġ* ta’ Alla jseħħ.

F’dawn il-versi Ġesù nnifsu jagħti żewġ kriterji prinċipali għall-interpretazzjoni tal-Iskrittura Mqaddsa: tinqara fil-globalità tagħha (Mosè, Profeti u Salmi); u tinqara fid-dawl ta’ Kristu (kif diġà ntqal f’24,27). Id-dixxiplu issa jrid jaqra r-realtà kollha, inkluż l-Iskrittura bl-għajnejn ta’ Ġesù, dak li ħa l-mewt u issa ħaj. Il-kuntrarju hu li naqra r-realtà bil-gosti, beżgħat, feriti, bżonnijiet u ħsibijiet tiegħi u tad-dinja. Fil qabar vojt iż-żewġt irġiel jgħidu lin-nisa: “Ftakru x'kien qalilkom meta kien għadu fil-Galilija meta qal...” (v. 6) u n-nisa “ftakru kliemu”(v. 8). Dak li f’Mk u f’Mt irid iseħħ billi d-dixxipli jmorru fiżikament il-Galilija, f’Lq iseħħ billi jiftakru l-kliem ta’ Ġesù. Fi Ġw 14,26 il-kapaċità li tiftakar imbagħad hija frott id-don tal-Ispirtu.

Però biex iseħħ dan kollu hemm bżonn intervent ta’ Ġesù Irxoxt: “fetħilhom moħħhom biex jifhmu l-Iskrittura”. Mhiex sempliċement l-għerf jew il-preparazzjoni tagħna li ser twassal biex nifhmu l-Iskrittura (il-mewt u l-qawmien). Ġesù jeħtieġ li jiftaħ! Fl-istess kapitlu, l-istess verb *διανοίγω* hu wżat għall-ftuħ tal-għajnejn meta jiġu miftuħa l-għajnejn tad-dixxipli ta’ Għemmaus u jagħrfu lil Ġesù fil-qsim tal-ħobż (v.31), u mbagħad b’referenza għall-Iskrittura meta kien “ikellimna fit-triq u jfissrilna (jiftħilna) l-Iskrittura?” (v. 32). Fit-tlitt każi, il-ftuħ huwa azzjoni li jwettaq Ġesù u li jwassal għall-għarfien tiegħU (ara wkoll Atti 16,14; 17,2-3). Għalhekk il-proċess jilħaq il-milja tiegħu permezz tal-intervent ta’ Ġesù u mhux proċess biss intelletwali imma tal-bniedem sħiħ fl-interjorità tiegħu (24,25.32). Waqt ikla oħra, dik fil-Ġnien tal-Eden, l-għajnejn ukoll kienu infetħu, imma fuq l-għera tal-bniedem. Issa l-eżilju tal-bniedem ġie fi tmiemu meta l-bniedem jara lil Ġesù.

It-tieni parti ta’ dak li kien miktub huwa: li “l-indiema għall-maħfra tad-dnubiet tixxandar f’ismu lill-ġnus kollha, ibda minn Ġerusalemm” (v. 47). Din kienet l-istess missjoni ta’ Ġesù – Jien mhux lill-ġusti ġejt insejjaħ, iżda lill-midinbin għall-indiema (5,32) – li mbagħad issir il-missjoni tal-Knisja fl-Atti. Is-salvazzjoni tikkonsisti f’dan: fil-maħfra tad-dnubiet. Fil-*Benedictus* naqraw: “u tgħarraf lill-poplu tiegħu bis-salvazzjoni, bil-maħfra ta’ dnubiethom” (1,77). U fl-innu Kristoloġiku ta’ Efesin naqraw: “Fih aħna għandna l-fidwa bid-demm tiegħu, il-maħfra tad-dnubiet, skont l-għana tal-grazzja tiegħu. Biha fawwarna fl-għerf u l-għaqal kollu” (Efes 1,7-8). Kollox hu frott id-don tiegħu, u l-għerf u l-għaqal veru jikkonsisti f’dan. (Ara wkoll Lq 15,7; Atti 10,43; 13,38-39).

Għalhekk iċ-ċentru tal-ħajja tal-Knisja huma l-għeruq fl-Iskrittura u l-missjoni li twassal il-maħfra; tlaqqa’ ’l-bniedem mal-imħabba ta’ Alla li ssalva u tfejjaq. U hu dan biss li jibdel lid-dinja, li jwassal għat-twaqqif tas-Saltna ta’ Alla. Fil-Knisja l-għola valur, jew il-kriterju tad-dixxipulat, hu l-indiema u l-ħniena fil-qalb, f’kelma oħra, il-ħarsa kontinwa fuq il-miżerja u l-faqar tiegħi, l-maħfra maqlugħa, u għalhekk imbagħad mogħtija.

Din l-aħbar għandha titwassal lil kull bniedem fid-dinja (2,30-32). Dan mhux dejjem ċar, kemm għalina u kemm għall-Knisja kollha (ara r-reżistenzi fil-bidu tal-knisja għal dan u anke f’ħajjitna llum). Din it-tħabbira se tibda minn Ġerusalemm, il-post fejn seħħew il-mewt u l-qawmien. Huwa dan li jagħti l-identità lid-dixxiplu u jeħtieġ li hu jibqa’ marbut magħha. (Ara Iż 2,1-3 għall-isfond tal-A.T.).

Dawn se jkunu x-xhieda, għalkemm jibqa’ l-aħħar pass, dak deċisiv: l-Ispirtu s-Santu (v.48-49). Permezz tiegħu biss iseħħ dan kollu (1,35; 4,14-15; At 1,4-8; 2 eċċ).

Mill-Omelija tal-Papa Franġiska fit-tieni Ħadd tal-Għid, Sena B (11 ta’ April 2021): “Everything comes from this, from the grace of receiving mercy. This is the starting-point of our Christian journey. But if we trust in our own abilities, in the efficiency of our structures and projects, we will not go far. Only if we accept the love of God, will we be able to offer something new to the world.”